b'\n_START_ARTICLE_\nKobrino ekonomija\n_START_PARAGRAPH_\nKobrino ekonomija \xe2\x80\x93 Lietuvos Did\xc5\xbeiosios Kunigaik\xc5\xa1tijos valstybin\xc4\x97 \xc5\xbeem\xc4\x97s valda, ekonomija, kurios pajamos priklaus\xc4\x97 Lenkijos karaliui ir Lietuvos did\xc5\xbeiajam kunigaik\xc5\xa1\xc4\x8diui kaip atlyginimas u\xc5\xbe Lietuvos did\xc5\xbeiojo kunigaik\xc5\xa1\xc4\x8dio pareigas.\n_START_SECTION_\nIstorija\n_START_PARAGRAPH_\n1518 m. mir\xc4\x97 paskutin\xc4\x97 dalin\xc4\x97s Kobrino kunigaik\xc5\xa1tyst\xc4\x97s valdytoja Ana Semionovna Kobrinskaja. I\xc5\xa1 Kobrino miesto ir aplinkini\xc5\xb3 \xc5\xbeemi\xc5\xb3 buvo sudaryta Kobrino seni\xc5\xabnija, kuri perduota iki gyvos galvos nuomos teis\xc4\x97mis Anos Semionovnos vyrui Vaclavui Kostevi\xc4\x8diui. Po jo mirties 1532 m. seni\xc5\xabnija atiteko karaliui \xc5\xbdygimantui Senajam, kuris seni\xc5\xabnij\xc4\x85 padovanojo \xc5\xbemonai Bonai Sforcai.1589 m. sudaryta ekonomija buvo perduota Bonos Sforcos dukteriai, Stepono Batoro na\xc5\xa1lei, Lenkijos karalienei Onai Jogailaitei._NEWLINE_1549, 1563 ir 1597 metais vykdytos Kobrino ekonomijos revizijos. 1563 m. tur\xc4\x97jo apie 85 000 m. ha \xc5\xbeem\xc4\x97s naudmen\xc5\xb3, i\xc5\xa1 j\xc5\xb3 89 valakai buvo palivarko ariamoji \xc5\xbeem\xc4\x97, 612 valak\xc5\xb3 ariamosios \xc5\xbeem\xc4\x97s naudojosi priklausomi valstie\xc4\x8diai._NEWLINE_Kobrino ekonomijai priklaus\xc4\x97 Kobrinas, Dabu\xc4\x8dinas, nuo 1589 m. Pru\xc5\xbeanai, Horodeco miestelis. D\xc4\x97l XVI a. antrosios pus\xc4\x97s Valak\xc5\xb3 reformos, mi\xc5\xa1k\xc5\xb3 kirtimo ir dirbamos \xc5\xbeem\xc4\x97s plot\xc5\xb3 pl\xc4\x97timo, melioracijos, reguliaraus trilaukio diegimo, taip pat ir d\xc4\x97l priklausom\xc5\xb3 valstie\xc4\x8di\xc5\xb3 prievoli\xc5\xb3 bei mokes\xc4\x8di\xc5\xb3 nustatymo nuo naudojamos \xc5\xbeem\xc4\x97s ploto ir j\xc5\xb3 didinimo pajamos i\xc5\xa1 Kobrino ekonomijos iki XVII a. pabaigos padid\xc4\x97jo beveik 8 kartus, XVII a. viduryje jos buvo 31 000 auksin\xc5\xb3._NEWLINE_XVII a. Kobrino ir Brastos ekonomijos administraci\xc5\xa1kai suart\xc4\x97jo, nuo XVIII a. prad\xc5\xbeios sujungtos \xc4\xaf Brastos-Kobrino ekonomij\xc4\x85 su centru Brastoje.'